Nakon što je HDZ-ov europarlamentarac Andrej Plenković na današnjem izbornom Saboru HDZ-a iskritizirao predsjednika stranke Tomislava Karamarka, na njega se obrušio stranački čovjek za Ameriku Frank Bilaver.

Nakon homilije Karamarku i Milijanu Brkiću Bilaver je Plenkoviću poručio da se mora “ispričati zbog svog udara na predsjednika”, a ostatku članstva da ih je zadesila “udbaška nesreća”, no da im, dok su zajedno, nitko ne može ništa.

U emotivnom govoru na HDZ-ovoj konvenciji, Bilaver je konstatirao kako su 70 posto članaka koji su im stvorili probleme “naručili su povratnici u našu stranku”.

Izbacio Božu Biškupića

“Hvala ti Milijane što nisi nasjeo na izdajnike, kurvine sinove. Izbaci ih opet iz stranke, znaš tko su oni. Umoran sam, nisam jeo, pa me Plenkovićev govor podsjetio na Petrova. Brate, moraš se ispričati našem predsjedniku Karamarku. To što si rekao, to je udar na njega. Jak predsjednik je jaka stranka”, rekao je za govornicom.

Gospodin Bilaver javnosti nije dobro poznat, osim po malom skandalu od prije desetak godina. Tada je, o čemu je pisao Mark Cigoj u tjedniku Globus 2007., u photoshopu umetnuo sebe na fotografiju s Georgeom Bushom. Za tu malu prevaru iskoristio je svoj lik s fotografije s Ivom Sanaderom te fotografiju Georgea Busha s koje je izbrisao tadašnjeg ministra Božu Biškupića.

Tu je fotografiju onda umetnuo u set od 143 fotografije s HDZ-ove američke turneje objavljene na njihovim stranicama.